CELEX: 32015D1214
Language: ro
Date: 2015-07-22 00:00:00
Title: Decizia de punere în aplicare (UE) 2015/1214 a Comisiei din 22 iulie 2015 privind crearea portalului european pentru proiecte de investiții și stabilirea specificațiilor sale tehnice

24.7.2015   
            
            
               RO
            
            
               Jurnalul Oficial al Uniunii Europene
            
            
               L 196/23
            
         DECIZIA DE PUNERE ÎN APLICARE (UE) 2015/1214 A COMISIEI
   din 22 iulie 2015
   privind crearea portalului european pentru proiecte de investiții și stabilirea specificațiilor sale tehnice
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2015/1017 al Parlamentului European și al Consiliului din 25 iunie 2015 privind Fondul european pentru investiții strategice, Platforma europeană de consiliere în materie de investiții și Portalul european de proiecte de investiții și de modificare a Regulamentelor (UE) nr. 1291/2013 și (UE) nr. 1316/2013 – Fondul european pentru investiții strategice (1), în special articolul 15 alineatul (1),
   întrucât:
   
               (1)
            
            
               Regulamentul (UE) 2015/1017 conferă Comisiei responsabilitatea de a crea, cu sprijinul Băncii Europene de Investiții (BEI), un portal european pentru proiecte de investiții.
            
         
               (2)
            
            
               Ar trebui stabilite specificațiile tehnice ale portalului european pentru proiecte de investiții,
            
         ADOPTĂ PREZENTA DECIZIE:
   Articolul 1
   Se creează portalul european pentru proiecte de investiții (PEPI).
   Se adoptă specificațiile sale tehnice, astfel cum sunt prevăzute în anexă.
   Articolul 2
   Pentru includerea proiectelor în PEPI, este necesar ca următoarele criterii de eligibilitate să fie îndeplinite:
   
               (a)
            
            
               proiectul (sau programul care constă în proiecte mai mici) are o amploare a investițiilor necesare de minimum 10 milioane EUR;
            
         
               (b)
            
            
               proiectul se încadrează în unul dintre sectoarele menționate la articolul 9 alineatul (2) din Regulamentul (UE) 2015/1017;
            
         
               (c)
            
            
               promotorul este o persoană juridică stabilită într-un stat membru;
            
         
               (d)
            
            
               proiectul este compatibil cu dreptul Uniunii și cu legislația statului membru în cauză;
            
         
               (e)
            
            
               implementarea proiectului este preconizată să înceapă în termen de trei ani de la transmiterea cererii.
            
         Articolul 3
   Promotorilor de proiecte din sectorul privat li se va percepe o taxă de procesare a cererii de până la 250 EUR per proiect.
   Promotorii de proiecte din sectorul public vor fi scutiți de această taxă.
   Veniturile din taxă vor conduce la deschiderea unor credite suplimentare în conformitate cu articolul 21 alineatul (4) din Regulamentul (UE, Euratom) nr. 966/2012 al Parlamentului European și al Consiliului (2) și cu articolul 15 alineatul (4) din Regulamentul (UE) 2015/1017.
   Articolul 4
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 22 iulie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 169, 1.7.2015, p. 1.
   
      (2)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
   
      ANEXĂ
      
         SPECIFICAȚIILE TEHNICE ALE PORTALULUI EUROPEAN PENTRU PROIECTE DE INVESTIȚII (PEPI)
      
      1.   DESCRIERE GENERALĂ
      PEPI, creat în temeiul articolului 15 din Regulamentul (UE) 2015/1017, este un portal web pe care se publică proiecte de investiții de pe teritoriul Uniunii și care joacă rolul unei platforme de promovare a proiectelor în rândul investitorilor potențiali din întreaga lume. Principalul obiectiv al PEPI este de a cataliza și de a accelera dezvoltarea și realizarea proiectelor de investiții în Uniune, contribuind prin aceasta la creșterea ocupării forței de muncă și la creșterea economică. Publicarea unui proiect pe PEPI nu echivalează cu avizarea acestuia de către Comisia Europeană sau de către BEI și nu este o condiție pentru a primi sprijin financiar de la Uniune sau BEI. Se preconizează că PEPI va fi funcțional în ianuarie 2016.
      Principalele componente ale PEPI vor fi:
      
                  (i)
               
               
                  o bază de date a fișelor de proiect (fișa de proiect include informații concise și structurate privind proiectele individuale de pe PEPI);
               
            
                  (ii)
               
               
                  o hartă interactivă a proiectelor; precum și
               
            
                  (iii)
               
               
                  un repertoar interactiv al proiectelor, sub formă de tabel.
               
            Proiectele de pe PEPI vor fi grupate pe sectoare care corespund obiectivelor și categoriilor menționate la articolul 9 alineatul (2) din Regulamentul (UE) 2015/1017.
      2.   GESTIONAREA PEPI ȘI RELAȚIILE CU PROMOTORII PROIECTELOR ȘI CU UTILIZATORII SITE-ULUI DE INTERNET
      PEPI va fi gestionat de Comisia Europeană. Statele membre pot contribui la gestionarea acestuia. Conținutul PEPI va fi generat de promotorii proiectelor, și anume de persoane juridice de drept privat și public.
      Participarea la PEPI a promotorilor de proiecte și a altor utilizatori înregistrați ai site-ului de internet va fi condiționată de acceptarea de către aceștia a termenilor și condițiilor PEPI, care vor avea ca obiectiv asigurarea calității informațiilor publicate primite de la promotorii de proiecte, indicând în același timp, în mod clar, faptul că Comisia Europeană nu garantează acuratețea informațiilor publicate și nu poate fi considerată răspunzătoare pentru eventuale daune legate de publicarea proiectului.
      Printr-o declarație de declinare a răspunderii, utilizatorii site-ului vor fi avertizați asupra faptului că Comisia Europeană nu poate garanta exactitatea informațiilor publicate și că potențialii investitori trebuie să efectueze propriile lor verificări uzuale, inclusiv în ceea ce privește aspectele financiare și orice alte aspecte relevante pentru decizia lor de a investi într-un proiect.
      3.   EXAMINAREA PROIECTULUI
      Serviciile Comisiei Europene vor efectua o examinare a proiectului, pe baza criteriilor de eligibilitate prevăzute la articolul 2 din prezenta decizie. Statele membre vor fi invitate să numească unul sau mai multe puncte de contact și să semneze acorduri privind nivelul serviciilor, în care se va stabili cum vor contribui la examinare. Rolul BEI în promovarea PEPI va fi stabilit într-un acord privind nivelul serviciilor. Unele aspecte tehnice legate de procesul de validare, cum ar fi verificarea identității promotorilor de proiecte, pot fi externalizate către terți.
      Se va refuza publicarea informațiilor transmise de către promotori în cazul în care informațiile sunt inexacte sau în cazul în care publicarea acestora poate implica riscuri juridice sau reputaționale pentru Comisia Europeană sau pentru statele membre. Informațiile privind proiectele vor fi eliminate de pe PEPI dacă nu sunt actualizate timp de trei ani.